“กกต.” ฟันแล้ว! บัตรเลือกตั้งอนาถาจากกีวี่ 1.5 พันใบ เป็น “บัตรเสีย” ทั้งหมด
“กกต.” ฟันแล้ว! บัตรเลือกตั้งอนาถาจากกีวี่ 1.5 พันใบ เป็น “บัตรเสีย” ทั้งหมด
26 มี.ค. 2562

ที่ประชุมคณะกรรมการการเลือกตั้ง (กกต.) ที่มีนายอิทธิพร บุญประคอง ประธาน กกต.เป็นประธาน มีมติเป็นเอกฉันท์วินิจฉัยให้บัตรเลือกตั้งนอกราชอาณาจักรจากประเทศนิวซีแลนด์จำนวน 1,542 ใบเป็นบัตรเสียทั้งหมด เนื่องจากไม่สามารถจัดส่งได้ทันเวลานับคะแนนในวันที่ 24 มี.ค.62
โดยอ้างอิงมาตรา 114 ตาม พ.ร.บ.ประกอบรัฐธรรมนูญว่าด้วยการเลือกตั้ง ส.ส. ซึ่งระบุว่ากรณีที่มีหลักฐานอันควรเชื่อได้ว่าการออกเสียงลงคะแนนก่อนวันเลือกตั้ง หรือการออกเสียงลงคะแนนนอกราชอาณาจักรที่ใด มิได้เป็นไปโดยสุจริตหรือเที่ยงธรรม หรือมีการส่งบัตรเลือกตั้งมาถึงสถานที่นับคะแนนของเขตเลือกตั้งใดหลังจากเริ่มนับคะแนนแล้ว หรือหีบห่อที่ส่งบัตรเลือกตั้งมีลักษณะถูกเปิดมาก่อน โดยมีเหตุอันสมควรเชื่อได้ว่าเกิดจากการกระทำที่ไม่สุจริตหรือเที่ยงธรรม หรือมีบัตรเลือกตั้งจากที่ใดสูญหาย ให้ กกต.มีอำนาจสั่งมิให้นับคะแนนนั้น โดยให้ถือว่าเป็นบัตรเสีย
ทั้งนี้ ที่ประชุม กกต.เตรียมมีคำสั่งตั้งคณะกรรมการตรวจสอบข้อเท็จจริง เพื่อหาสาเหตุของความล่าช้าในการจัดส่งบัตรเลือกตั้งจำนวนดังกล่าว